ปิดฉากคดียักยอก “1MDB” ศาลมาเลเซีย สั่งจำคุก “นาจิบ ราซัค” 12 ปี
ศาลฎีกามาเลเซีย พิพากษายืนจำคุก "นาจิบ ราซัค" 12 ปี เหตุมีความผิดจริงในคดีทุจริตที่เกี่ยวข้องกับการยักยอกเงินกองทุนเพื่อการพัฒนาเศรษฐกิจแห่งชาติมาเลเซีย (1MDB)
ศาลฎีกามาเลเซีย พิพากษายืนจำคุก "นาจิบ ราซัค" 12 ปี เหตุมีความผิดจริงในคดีทุจริตที่เกี่ยวข้องกับการยักยอกเงินกองทุนเพื่อการพัฒนาเศรษฐกิจแห่งชาติมาเลเซีย (1MDB)
23 ส.ค. 2565

ผู้สื่อข่าวรายงานว่า ศาลฎีกามาเลเซีย พิพากษายืนตามคำตัดสินของศาลชั้นต้นและศาลอุทธรณ์ว่า นายนาจิบ ราซัค อดีตนายกรัฐมนตรีมาเลเซียมีความผิดจริงในคดีทุจริตที่เกี่ยวข้องกับการยักยอกเงินกองทุนเพื่อการพัฒนาเศรษฐกิจแห่งชาติมาเลเซีย (1MDB) โดยมีโทษจำคุก 12 ปี
ด้านสำนักข่าวเอพี รายงานว่า ความพ่ายแพ้ในการอุทธรณ์ครั้งสุดท้ายของนายนาจิบหมายความว่าเขาจะต้องชดใช้ความผิดในเรือนจำทันที ทำให้กลายเป็นอดีตนายกรัฐมนตรีคนแรกของมาเลเซียที่ต้องเข้าไปชดใช้กรรมในคุก
ทั้งนี้รัฐบาลภายใต้การนำของนายนาจิบได้จัดตั้งกองทุน 1MDB วงเงิน 6.5 พันล้านดอลลาร์ในปี 2552 โดยมีวัตถุประสงค์ในการนำเงินไปลงทุนในโครงสร้างพื้นฐานของมาเลเซีย ต่อมากระทรวงยุติธรรมสหรัฐระบุว่า เจ้าหน้าที่ระดับสูงของมาเลเซียยักยอกเงินราว 4,500 ล้านดอลลาร์จากกองทุน 1MDB ในระหว่างปี 2552-2557 จนนำไปสู่การสอบสวนนายนาจิบในมาเลเซีย